এইচডি ১০১৮০
এইচডি ১০১৮০ (ইংরেজি: HD 10180) হ্রদ মণ্ডলে অবস্থিত একটি সূর্য-সদৃশ তারা যার চারদিকে অনেকগুলো গ্রহ আছে। তারাটি আবিষ্কারের পর থেকে এযাবৎ অন্তত ৭টি এবং সম্ভবত সর্বোচ্চ ৯টি গ্রহকে এর চারদিকে আবর্তন করতে দেখা গেছে, সে হিসেবে এটি বর্তমানে জানামতে আকাশগঙ্গার সবচেয়ে বেশি গ্রহবিশিষ্ট তারা জগৎ। এর আগে সবচেয়ে গ্রহবহুল কেপলার-১১ এবং ৫৫ ক্যানক্রি এর তুলনায় এর গ্রহের সংখ্যা অনেক বেশি। সূর্য থেকে ১২৭ আলোকবর্ষ দূরে অবস্থিত এই তারাটির বর্ণালি ধরন হচ্ছে "G1 V" অর্থাৎ এটি একটি প্রধান ধারার জি-টাইপ তারা যার পৃষ্ঠের কার্যকরী তাপমাত্রা ৫৯১১ কেলভিন। সূর্যের কার্যকরী তাপমাত্রা ৫৭৭০ কেলভিন, সে হিসেবে তারাটি অনেকটা সূর্যের মতোই।